b"\n_START_ARTICLE_\n\xc5\xbdongliranje\n_START_PARAGRAPH_\n\xc5\xbdongliranje je spretnost manipuliranja objektov za zabavo ali \xc5\xa1port. Najbolj prepoznavno je kaskadno \xc5\xbeongliranje s tremi \xc5\xbeogicami. A termin \xc5\xbeongliranje se lahko nana\xc5\xa1a tudi na druge spretnosti z rekviziti \xe2\x80\x93 imenovanimi v \xc5\xbeargonu propsi, kot so diabolo, devil sticks, poi, cigaretne \xc5\xa1katle, ogneni plesi, kontaktno \xc5\xbeongliranje, hulahupi, heki seki in manipulacije s klobuki ter kiji._NEWLINE_Beseda \xc5\xbeongliranje izhaja iz srednje angle\xc5\xa1\xc4\x8dine jogelen (zabavati s triki) in delno iz stare franco\xc5\xa1\xc4\x8dine jangler.\n_START_SECTION_\nOd antike do danes\n_START_PARAGRAPH_\nV Evropi je bilo \xc5\xbeongliranje \xc4\x8disto sprejemljiva aktivnost vse do propada Rimskega cesarstva, po tem je namre\xc4\x8d padlo v sramoto. Skozi srednji vek so ve\xc4\x8dino zgodovine pisali religiozni kleriki in ti so se zmrdovali nad preformerji, ki so \xc5\xbeonglirali ter jih obto\xc5\xbeevali slabe morale in celo \xc4\x8darovni\xc5\xa1tva. Dolgo so zato \xc5\xbeonglerji nastopali samo na trgih, ulicah in pivnicah, pa \xc5\xa1e to s kratkimi in pogosto zbadljivimi predstavami._NEWLINE_Leta 1768 Philip Astley odpre prvi moderni cirkus. Nekaj let pozneje zaposli tudi \xc5\xbeonglerje, ki imajo to\xc4\x8dke skupaj s konji in klovni. Od tedaj so \xc5\xbeonglerji povezani tudi s cirkusom. A razvoj \xc5\xbeongliranja se zopet ustavi v sredini dvajsetega stoletja skupaj z vzponom filma, radia in televizije. Kljub temu v zgodnjih petdesetih letih prej\xc5\xa1njega stoletja ve\xc4\x8dje \xc5\xa1tevilo ljudi za\xc4\x8dne \xc5\xbeonglirati za hobi. V teh \xc4\x8dasih je nastala tudi International Jugglers Association, sprva kot klub nastopajo\xc4\x8dih \xc5\xbeonglerjev, a kmalu so se jim pridru\xc5\xbeili tudi ne-nastopajo\xc4\x8di in za\xc4\x8deli snovati vsakoletne konvencije. IJA \xc5\xa1e vedno prireja poletne konvencije, od katerih je EJC najve\xc4\x8dje sre\xc4\x8danje \xc5\xbeonglerjev, ki se vsako leto dogaja v drugem evropskem mestu. Za promocijo \xc5\xbeongliranja pa so ustvarili tudi \xc5\xbeonglerski dan, ki je tradicionalno v soboto sredine junija. Ve\xc4\x8dina mest in ve\xc4\x8djih krajev ima svoje \xc5\xbeonglerske klube. Internet Juggling Database pa vzdr\xc5\xbeuje iskalno bazo ve\xc4\x8dine teh \xc5\xbeonglerskih klubov po svetu._NEWLINE_\xc5\xbdonglerske konvencije ali festivali tvorijo hrbtenico \xc5\xbeonglerske scene. Fokus je dru\xc5\xbeenje in deljenje znanja, hkrati z odprtimi treningi pa so prisotne tudi delavnice mojstrov za posebne tehnike in spretnosti. Ve\xc4\x8dina konvencij vklju\xc4\x8duje tudi glavni show, ki je odprt za javnost, tekmovanja in \xc5\xbeonglerske igre ter mestne parade.\n_START_SECTION_\n\xc5\xbdonglerski zapis\n_START_PARAGRAPH_\n\xc5\xbdonglerski triki in vzorci lahko postanejo zelo kompleksni in bi jih bilo te\xc5\xbeko razlo\xc5\xbeiti naprej brez nekak\xc5\xa1nega sistema. Za zapis in odkrivanje novih vzorcev so jih razvili kar nekaj. Diagrami so najpreprostej\xc5\xa1i na\xc4\x8din predstavitve na papirju, a uporabljajo slike in njihova uporaba je omejena. Lestvi\xc4\x8dni diagrami sledijo poti propsov skozi \xc4\x8das in vzro\xc4\x8dni diagrami sledijo kje v zraku so propsi ter predpostavljajo, da ima \xc5\xbeongler v rokah vedno en rekvizit._NEWLINE_Naprednej\xc5\xa1i na\xc4\x8din zapisa je imenovan siteswap in je tudi dale\xc4\x8d najbolj uporabljan. Razli\xc4\x8dne vi\xc5\xa1ine metov imajo svoj beat ali tempo kolikor trajajo in zato imajo pripisano relativno \xc5\xa1tevilo. Iz njih lahko predstavimo vzorec v zaporedju \xc5\xa1tevilk kot npr. 3, 744 ali 97531. To so primeri za en par rok, ki izvajajo izmenjujo\xc4\x8de oz. asinhrone mete. Za prikaz vzorcev metov z obema rokama naenkrat obstajajo druga\xc4\x8dne konvencije zapisa, pa tudi ti. multiplex siteswap za vzorce metov dveh ali ve\xc4\x8d \xc5\xbeogic naenkrat iz ene roke. Razvili so \xc5\xa1e ve\xc4\x8d raz\xc5\xa1iritev tega osnovnega sistema, kot so siteswap za podajanje, ve\xc4\x8dro\xc4\x8dni-zapis ('Multi-Hand Notation), in splo\xc5\xa1ni siteswap (General Siteswap)._NEWLINE_Najnove\xc5\xa1a pogruntav\xc5\xa1\xc4\x8dina pa je beatmap, ki naj bi bil sposoben \xc5\xa1tevil\xc4\x8dnega zapisa vsakr\xc5\xa1nega \xc5\xa1tevila rok ali \xc5\xbeonglerskih propsov in vsakr\xc5\xa1nega ritma brez dodatne kompleksnosti k osnovni strukturi zapisa. V njem naj bi bilo mogo\xc4\x8de zapisati tako \xc5\xbeoge v vzorcu, kot tudi roke ali ramena \xc5\xbeonglerja in polo\xc5\xbeaj, lokacijo ali orientacijo telesa \xc5\xbeonglerja. Luke Burrage, izumitelj beatmapa trdi, da njegov sistem pokriva ve\xc4\x8d vzorcev kot vsi diagrami in vsi siteswapi zdru\xc5\xbeeni. A je do sedaj uporaba beatmapa zelo omejena, saj ve\xc4\x8dina \xc5\xbeonglerjev in \xc5\xbeonglerske programske opreme razume samo variacije siteswapov.\n_START_SECTION_\n\xc5\xbdongliranje v Sloveniji\n_START_PARAGRAPH_\nV Sloveniji se \xc5\xbeonglerstvo \xc5\xa1e posebej razvija od leta 2005, ko smo na Ptuju gostovali Evropsko \xc5\xbeonglersko konvencijo._NEWLINE_V Sloveniji je \xc5\xbee nekaj dru\xc5\xa1tev, ki se ukvarjajo izklju\xc4\x8dno z \xc5\xbeongliranjem. Eno izmed dru\xc5\xa1tev je Dru\xc5\xa1tvo \xc5\xbdongler, ki se nahaja na Viru pri Dom\xc5\xbealah. Slednja je zelo uveljavljena \xc5\xbdonglerska skupina \xc4\x8cupakabra iz gorenjske. Med dejavne sodi tudi \xc5\xbdonglersko dru\xc5\xa1tvo Grinta, ki se nahaja na \xc5\xa1tajerskem koncu Slovenije. V prestolnici je veliko \xc5\xbeonglerjev zdru\xc5\xbeenih v Cirkokrog, ki pa se ukvarja tudi z ostalimi cirku\xc5\xa1kimi ve\xc5\xa1\xc4\x8dinami."